Broj: 711-I-900-M-56/19-02-8

Zagreb, 12. travnja 2019.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković, kao predsjednice Povjerenstva, te Tončice Božić, Tatijane Vučetić, Davorina Ivanjeka i Aleksandre Jozić-Ileković, kao članova Povjerenstva, na temelju članka 30. stavka 1. podstavka 2. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI), **na zahtjev dužnosnika Damira Rukavine, gradonačelnika Grada Crikvenice, za davanjem mišljenja Povjerenstva,** na 46. sjednici, održanoj 12. travnja 2019.g., daje sljedeće

**MIŠLJENJE**

1. **Sukladno odredbama ZSSI-a nema zapreke da Vijeće za davanje koncesijskog odobrenja za obavljanje djelatnosti na pomorskom dobru Grada Crikvenice izda koncesijsko odobrenje za 2019.g. trgovačkom društvu MB-COP j.d.o.o. čiji jedini osnivač i direktor je osoba koja je u emotivnoj vezi s dužnosnikovom kćeri.**
2. **Ukoliko** **uoči donošenja Godišnjeg plana upravljanja pomorskim dobrom za 2020.g. i dalje budu postojale okolnosti koje mogu utjecati na nepristranost dužnosnika Damira Rukavine u odnosu na trgovačko društvo MB-COP j.d.o.o. (veza dužnosnikove kćeri s vlasnikom i direktorom navedenog trgovačkog društva), Povjerenstvo upućuje dužnosnika da prije izrade Godišnjeg plana utvrdi namjerava li navedeno trgovačko društvo i u 2020.g. podnijeti zahtjev za davanjem koncesijskog odobrenja na pomorskom dobru za istu ili za neku drugu mikrolokaciju. Ako utvrdi da takva namjera postoji, dužnosnik Damir Rukavina se u cilju zaštite vlastite vjerodostojnosti te otklanjanja svake sumnje da je koristio javnu dužnosti radi ostvarivanja probitka trgovačkog društva MB-COP j.d.o.o., izuzme od donošenja Godišnjeg plana upravljanja pomorskim dobrom za 2020.g. te eventualno drugih općih akata kojima se uređuje pravni režim dodjele koncesija ili koncesijskih odobrenja na pomorskom dobru te da za navedeno ovlasti svog zamjenika.**

Obrazloženje

Zahtjev za davanjem mišljenja Povjerenstva podnio je dužnosnik Damir Rukavina, gradonačelnik Grada Crikvenice. U knjigama ulazne pošte zahtjev je zaprimljen pod poslovnim brojem: 711-U-1481-M-56/19-01-1 dana 2. travnja 2019. g., povodom kojeg se vodi predmet broj M-56/19.

Člankom 3. stavkom 1. podstavkom 43. ZSSI-a propisano je da su gradonačelnici i njihovi zamjenici dužnosnici u smislu odredbi ZSSI-a, stoga je dužnosnik Damir Rukavina povodom obnašanja dužnosti gradonačelnika Grada Crikvenice obvezan postupati sukladno odredbama ZSSI-a.

Člankom 6. stavkom 1. i stavkom 2. ZSSI-a propisano je da su dužnosnici dužni u slučaju dvojbe je li neko ponašanje u skladu s načelima javnih dužnosti zatražiti mišljenje Povjerenstva, koje je potom dužno na zahtjev dužnosnika dati obrazloženo mišljenje u roku od 15 dana od dana primitka zahtjeva.

U zahtjevu dužnosnik u bitnom navodi da je gradonačelnik Grada Crikvenice donositelj Godišnjeg plana upravljanja pomorskim dobrom za 2019.g. koji se nakon donošenja dostavlja radi davanja suglasnosti, odnosno na potvrdu nadležnom upravnom odjelu pomorstva, prometa i veza Primorsko-goranske županije. U zahtjevu se nadalje navodi da je nadležno tijelo Primorsko-goranske županije je dana 12. ožujka 2019.g. dostavilo Gradu Crikvenici potvrđeni Godišnji plan te je Grad Crikvenica isti objavilo na internetskoj stranici Službenih novina Grada Crikvenice. Navedenim Godišnjim planom upravljanja pomorskim dobrom za 2019.g. između ostalog, predviđena je i mikrolokacija tzv. „Šahovska plaža“ za obavljanje ambulantne prodaje. U odnosu na navedenu lokaciju Vijeće za davanje koncesijskih odobrenja zaprimilo je 3 zahtjeva različitih podnositelja, i to: trgovačkog društva MB-COP j.d.o.o. sa sjedištem u Bribiru, zatim trgovačkog društva TRAMONTO j.d.o.o. sa sjedištem u Crikvenici te trgovačkog društva EURO-BAROVI j.d.o.o. sa sjedištem u Crikvenici. Prema redoslijedu zaprimanja, prvi podneseni zahtjev bio je zahtjev trgovačkog društva MB-COM j.d.o.o, što je vidljivo iz elektronički evidentiranog datuma i vremena zaprimanja istog. Dana 27. ožujka 2019.g. Vijeće za davanje koncesijskih odobrenja donijelo je odluku kojom se udovoljava podnesenom zahtjevu trgovačkog društva MB-COP j.d.o.o. s obzirom da je navedeno društvo prvo podnijelo zahtjev, a ispunjava sve potrebne uvjete. Dužnosnik nadalje napominje da je direktor trgovačkog društva MB-COP j.d.o.o. u vezi s njegovom kćeri te stoga, prije nego što Vijeće za davanje koncesijskih odobrenja izda koncesijsko odobrenje navedenom trgovačkom društvu, od Povjerenstva traži mišljenje postoji li u opisanoj situaciji sukob interesa. Dužnosnik dodatno pojašnjava da je Vijeće za davanje koncesijskih odobrenja formirano sukladno Zakonu o pomorskom dobru i morskim lukama te je članove istog izabralo Gradsko vijeće Grada Crikvenice.

Člankom 4. stavkom 2. ZSSI-a propisano je da je član obitelji dužnosnika u smislu toga Zakona bračni ili izvanbračni drug dužnosnika, njegovi srodnici po krvi u uspravnoj lozi, braća i sestre dužnosnika te posvojitelj, odnosno posvojenik dužnosnika. Stavkom 5. istog članka propisano je da su povezane osobe u smislu istog Zakona članovi obitelji dužnosnika te ostale osobe koje se prema drugim osnovama i okolnostima mogu smatrati interesno povezanima s dužnosnikom.

Člankom 5. stavkom 1. ZSSI-a propisano je da dužnosnici u obnašanju javnih dužnosti moraju postupati časno, pošteno, savjesno, odgovorno i nepristrano čuvajući vlastitu vjerodostojnost i dostojanstvo povjerene im dužnosti te povjerenje građana. Stavkom 2. istog članka propisano je da su dužnosnici osobno odgovorni za svoje djelovanje u obnašanju javnih dužnosti na koje su imenovani, odnosno izabrani prema tijelu ili građanima koji su ih imenovali ili izabrali. Stavkom 3. istog članka propisano je da dužnosnici ne smiju koristiti javnu dužnost za osobni probitak ili probitak osobe koja je s njima povezana te da ne smiju biti ni u kakvom odnosu ovisnosti prema osobama koje bi mogle utjecati na njihovu objektivnost.

Člankom 39. Zakona o pomorskom dobru i morski lukama („Narodne novine“ broj 158/03., 100/04., 141/06., 38/09., 123/11. i 56/16.) propisano je da koncesijsko odobrenje izdaje vijeće za dodjelu koncesijskih odobrenja koje ima predsjednika i četiri člana, a imenuje ih gradsko, odnosno općinsko vijeće. Troškovi vijeća, naknada za rad i troškovi članova Vijeća podmiruju se iz gradskog/općinskog proračuna. Protiv rješenja Vijeća o izdavanju koncesijskog odobrenja može se podnijeti žalba Ministarstvu.

Člankom 2. stavkom 1. Uredbe o postupku davanja koncesijskog odobrenja na pomorskom dobru („Narodne novine“ broj 36/04., 63/08., 133/13. i 63/14., u daljnjem tekstu: Uredba) propisano je da se za svaki grad/općinu na čijem području postoji pomorsko dobro osniva Vijeće za davanje koncesijskog odobrenja koje prema stavku 2. istog članka daje koncesijsko odobrenje za obavljanje djelatnosti na pomorskom dobru, koje ne isključuje niti ograničuje opću upotrebu pomorskog dobra. Člankom 5. stavkom 1. Uredbe propisano je da gradonačelnik donosi godišnji plan upravljanja pomorskim dobrom koji prema stavku 2. mora biti usklađen sa županijskim planom upravljanja pomorskim dobrom. Stavkom 3. istog članka propisano je da godišnji plan upravljanja pomorskim dobrom sadrži plan redovnog upravljanja pomorskim dobrom, sredstva za njegovo upravljanje te popis djelatnosti na pomorskom dobru i mikrolokacije za obavljanje istih djelatnosti. Prema članku 6. Uredbe zahtjev za davanje odobrenja podnosi se Vijeću za davanje koncesijskog odobrenja koje imenuje gradsko/općinsko vijeće, a čine ga predsjednik i četiri člana, koji su predstavnici grada/općine na čijem se području Vijeće osniva (tri predstavnika), županijskog upravnog tijela nadležnog za poslove pomorstva te lučke kapetanije/ispostave. Predstavnike navedenih tijela gradskom/općinskom vijeću predlažu čelnici istih tijela. Uredbom je također propisano da se naknada za davanje koncesijskog odobrenja obračunava sukladno Jedinstvenom popisu djelatnosti na pomorskom dobru, a izražena je u godišnjem (nedjeljivom) iznosu.

Uvidom u podatke upisane u sudski registar Trgovačkog suda u Rijeci, utvrđeno je da je pod matičnim brojem subjekta 040400675 upisano trgovačko društvo MB-COP j.d.o.o. te je kao jedini osnivač i direktor navedenog trgovačkog društva upisan Marko Brozović.

Povjerenstvo obrazlaže da se osoba s kojom je kćer dužnosnika u emotivnoj vezi ne smatra članom obitelji dužnosnika u smislu članka 4. stavka 2. ZSSI-a, međutim emotivna veza dužnosnikove kćeri i određene osobe predstavlja okolnost koja bi mogla utjecati na dužnosnikovu nepristranost prilikom donošenja odluka koje dužnosnik donosi u okviru svoje nadležnosti, a odnose se na navedenu osobu, odnosno na poslovni subjekt u vlasništvu iste.

Povjerenstvo nadalje ukazuje da je odredbama mjerodavnog prava propisano da o zahtjevima za davanjem koncesijskog odobrenja odlučuje Vijeće za dodjelu koncesijskih odobrenja čije članove imenuje općinsko, odnosno gradsko vijeće. Odredbama Zakona o pomorskom dobru i morskim lukama, kao ni odredbama Uredbe nije predviđeno sudjelovanje općinskih načelnika, odnosno gradonačelnika u postupku davanja koncesijskih odobrenja.

S obzirom da Damir Rukavina kao gradonačelnik Grada Crikvenice nije sudjelovao u postupku dodjele koncesijskih odobrenja za obavljanje djelatnosti na pomorskom dobru za 2019.g. niti je u njegovoj nadležnosti odlučivanje o izdavanju istih, sukladno odredbama ZSSI-a nema zapreke da Vijeće za davanje koncesijskog odobrenja Grada Crikvenice izda koncesijsko odobrenje za ambulantnu prodaju trgovačkom društvu MB-COP j.d.o.o. čiji osnivač i direktor je u vezi s dužnosnikovom kćeri.

Međutim, u nadležnosti dužnosnika Damira Rukavine kao gradonačelnika Grada Crikvenice je donošenje godišnjeg plana upravljanja pomorskim dobrom kojim se uređuje redovno upravljanje pomorskim dobrom, popis djelatnosti koje se mogu obavljati na pomorskom dobru na području Grada Crikvenice, te mikrolokacije za obavljanje istih.

Slijedom navedenoga, ukoliko uoči izrade Godišnjeg plana upravljanja pomorskim dobrom za 2020.g. i dalje budu postojale okolnosti koje mogu utjecati na dužnosnikovu nepristranost u odnosu na trgovačko društvo MB-COP j.d.o.o., odnosno ukoliko dužnosnikova kćer i dalje bude u vezi s vlasnikom i direktorom navedenog trgovačkog društva, Povjerenstvo ukazuje dužnosniku da prije donošenja Godišnjeg plana utvrdi namjerava li navedeno trgovačko društvo i u 2020.g. podnijeti zahtjev za davanjem koncesijskog odobrenja na pomorskom dobru za istu ili za neku drugu mikrolokaciju.

U slučaju da takva namjera postoji, Povjerenstvo upućuje dužnosnika Damira Rukavinu da se, u cilju zaštite vlastite vjerodostojnosti te otklanjanja svake sumnje da je koristio javnu dužnosti radi ostvarivanja probitka trgovačkog društva u vlasništvu osobe koja je u vezi s dužnosnikovom kćeri, a što može utjecati na dužnosnikovu nepristranost, izuzme od donošenja Godišnjeg plana upravljanja pomorskim dobrom za 2020.g. te sudjelovanja u donošenju drugih općih akata koji imaju za posljedicu određivanje hoće li se djelatnosti na pomorskom dobru na području Grada Crikvenice obavljati u pravnom režimu koncesije ili koncesijskog odobrenja, kao i koje će se djelatnosti i na kojoj mikrolokaciji obavljati u režimu koncesijskog odobrenja te da za navedeno ovlasti svog zamjenika.

Takvim postupanjem u javnosti se otklanja sumnja da je dužnosnik prilikom donošenja općih akata bio motiviran privatnim interesima pojedinih osoba u odnosu na koje postoje okolnosti koje mogu utjecati na dužnosnikovu nepristranost u obnašanju javne dužnosti gradonačelnika Grada Crikvenice, što doprinosi jačanju povjerenja u dužnosnika osobno, kao i u tijelo javne vlasti u kojem obnaša dužnost.

Slijedom navedenoga, Povjerenstvo je dalo mišljenje kako je navedeno u izreci ovoga akta.

PREDSJEDNICA POVJERENSTVA

Nataša Novaković, dipl. iur.

**Dostaviti:**

1. Dužnosnik Damir Rukavina, elektronička dostava
2. Objava na internetskoj stranici Povjerenstva
3. Pismohrana